Tekshirish chog‘ida “KAMAZ”da 18 ming 400 kilogramm ortiqcha yuk borligini aniqlagan. Foto: Milliy gvardiya Samarqand viloyatida qo‘riqlash bo‘limi xodimlari tomonidan 18 tonnadan ortiq mahsulot qo‘riq ostidagi korxona omboridan olib chiqilayotgani fosh etildi. Joriy yilning 7 iyul kuni soat 20:15 da qo‘riqlash xizmati xodimlari “Jomboy don mahsulotlari” aksiyadorlik jamiyati omboridan chiqib ketayotgan “KAMAZ” rusumli avtomashinani tekshirgan. Milliy gvardiya xabariga ko‘ra, tekshirish chog‘ida “KAMAZ”da 18 ming 400 kilogramm ortiqcha yuk borligini aniqlagan, shuningdek, MChJga qarashli “KAMAZ” haydovchisida tegishli hujjatlar bo‘lmagan. Shundan so‘ng, Samarqand viloyati qo‘riqlash boshqarmasi rahbariyatiga korxona omboridan 18 tonnadan ortiq mahsulotni noqonuniy ravishda olib chiqishga urinish haqida xabar berilgan. Mazkur holat yuzasidan Jomboy tumani IIB tomonidan tergovga qadar tekshiruv ishlari olib borilmoqda.